ESBORRANY POSICIONAMENT CAB i FAVB

**Defensem la participació real!**

L’octubre de 2017, el Plenari del Consell Municipal va aprovar un Reglament de Participació Ciutadana per a la ciutat de Barcelona, on es recollia la llarga tradició de lluita social i de treball col·laboratiu del teixit social i associatiu de la ciutat. Aquest proposava un nou model de participació ciutadana basat en l’establiment i regulació de diferents canals de participació que combinaven mecanismes de debat representatiu amb d’altres d’iniciativa ciutadana directa.

Aquest nou reglament va ser suspès fruit de la sentència núm. 874/2019 del 25 d’octubre de 2019 del TSJ de Catalunya, a instàncies d’interessos econòmics empresarials i privats per evitar una possible consulta ciutadana. En el seu moment ja ens vam posicionar[[1]](#footnote-2) públicament en defensa de la participació i ens comprometíem a participar en el procés d’elaboració del nou reglament.

Ara ja s’ha fet públic la proposta inicial de nou redactat de l’Ajuntament i s’ha obert el procés de participació a través de la Plataforma Decidim[[2]](#footnote-3).

* Sol·licitem **ajornar la data de finalització per a fer aportacions** que ara està fixada pel dia 23 d’octubre. Malgrat estem d’acord amb agilitzar el procés al màxim, el marge de poc més d’una setmana és totalment insuficient per tal que les entitats puguin estudiar la proposta i elaborar-ne les esmenes pertinents. Sorprèn aquesta limitació quan precisament parlem del Reglament de Participació.
* A l’espera d’una anàlisi en profunditat del text, d’entrada volem constatar que el nombre de signatures requerit és un despropòsit. Passem de les 15.000, en el reglament suspès, a les 88.709 que requereix el nou reglament. Aquest canvi entorpeix els grans avenços aconseguits amb l’anterior reglament i, en tot cas, s’hauria de compensar amb la disposició d’un termini més llarg de recollida i d’un major suport econòmic a la mateixa.

Entenem que el nombre de firmes requerides ve condicionat per les normes legals de rang superior —com la Llei Reguladora de les Bases de Règim Local (estatal) i la Llei de consultes populars no referendàries de la Generalitat, en el seu apartat no afectat pel recurs del Tribunal Constitucional—. Per tant,

* instem a totes les formacions polítiques, les mateixes que van recolzar l’anterior reglament, a **promoure de manera immediata la modificació d’aquest cos legislatiu** per a fer efectiu el que ençà van recolzar en l’Ajuntament de Barcelona.
1. Podeu accedir al comunicat en aquest enllaç. [↑](#footnote-ref-2)
2. Us convidem a participar del procés participatiu en aquest enllaç. [↑](#footnote-ref-3)